**[Kérjük, hogy a sárgával jelölt részeket töltse ki az azokban szereplő instrukciók szerint. Ügyeljen rá, hogy a beadott kifogásban ne maradjanak sárgával jelölt részek.]**

**A[.....] Választási Bizottság részére**

**Település**

A választási bizottság e-mail címe

[Számos helyi választási bizottság elérhetőségét megtalálja [ezen a linken](https://www.valasztas.hu/elerhetosegek).

Arról, hogy melyik választási bizottsághoz kell benyújtania [a választási visszaélésekről szóló tájékoztatónk](https://tasz.hu/tudastar/mit-tehetsz-ha-valasztasi-csalast-vagy-visszaelest-tapasztalsz/) 06. kérdésénél talál információt.]

Tisztelt Választási Bizottság!

**VÁLTOZAT #1** ha választópolgár nyújtja be a kifogást

Alulírott [NÉV] (személyi azonosító: X-XXXXXX-XXXX [a személyi azonosító a lakcímkártyán található tipikusan egyes vagy kettes számmal kezdődő számsor, régi nevén a személyi szám, ezt kell feltüntetni a kifogásban kötelezően, nem a személyi igazolvány számát! Bővebb információt a személyi azonosítóról [a választási visszaélésekről szóló tájékoztatónk](https://tasz.hu/tudastar/mit-tehetsz-ha-valasztasi-csalast-vagy-visszaelest-tapasztalsz/) 08. kérdésénél talál]; lakcím: [LAKCÍM]; e-mail: [E-MAIL CÍM]), mint a központi névjegyzékben szereplő választópolgár a választási eljárásról szóló 2013. évi XXXVI. törvény (a továbbiakban: Ve.) 208. § alapján az alábbi jogszabálysértés miatt kifogást nyújtok be.

**VÁLTOZAT #2** ha az adott választásra jogerősen nyilvántartásba vett jelölő szervezet nyújtja be a kifogást

A [SZERVEZET NEVE] (nyilvántartási szám: XX-02-XXXXXXX [a nyilvántartási szám egyesületek/pártok esetében a <https://birosag.hu/civil-szervezetek-nevjegyzeke> oldalról lekérdezhető, az nem azonos a lajstromszámmal vagy az adószámmal, hanem a fenti formátumot követi!]; székhely: [SZÉKHELY]; e-mail: [E-MAIL CÍM]), mint az Európai Parlament tagjai, a helyi önkormányzati képviselők és polgármesterek, valamint a nemzetiségi önkormányzati képviselők közös eljárásban tartott 2024. évi általános választásán az Európai Parlament tagjainak választásán / a helyi önkormányzati képviselők és polgármesterek választásán [kérjük, csak a megfelelőt hagyja bent!] jogerősen nyilvántartásba vett jelölő szervezet a választási eljárásról szóló 2013. évi XXXVI. törvény (a továbbiakban: Ve.) 208. § alapján az alábbi jogszabálysértés miatt kifogást nyújtok be.

[Magánszemély esetében a személyi azonosító, szervezet esetében a nyilvántartási szám fel nem tüntetése vagy helytelen feltüntetése esetén a kifogást nem fogja érdemben vizsgálni a választási bizottság!]

*Tényállás*

[Itt következik annak a rövid leírása, hogy *mi történt,* mi a kifogásolt cselekvés vagy mulasztás. Fontos, hogy a leírás kitérjen arra, hogy a kifogásolt magatartás *mikor történt, hol történt, és ha az tudható, ki követte el*. Önmagában az, hogy a jogsértés elkövetője nem ismert, nem akadálya a kifogás benyújtásának, ilyenkor arra kell utalni a tényállásban, hogy az elkövető ismeretlen.

A tényállás leírásához bizonyítékot is kell csatolni, ennek hiányában a kifogást érdemi vizsgálat nélkül el fogja utasítani a választási bizottság. Amennyiben készült bármilyen hang-, videó-, stb. felvétel a jogsértésről, akkor azt csatolni szükséges. A képfelvételen vagy videón a helyszínnek is jól beazonosíthatónak kell lennie. A kép- vagy videófelvétel mellett vagy helyett a jogsértést tanúsító személyektől, szemtanúktól olyan nyilatkozatot kell csatolni a kifogáshoz, amely alátámasztja a tényállást. A nyilatkozatra mintát [ezen a linken](https://tisztavoks.hu/nyilatkozat/) talál. Ha a bizonyíték (pl. videofelvétel vagy fénykép) az interneten elérhető, akkor elegendő csak a bizonyíték linkjét feltüntetni a kifogásban.

Például:

„A csatolt nyilatkozat szerint 2024. május 9. napján, 15 óra 34 perckor Példa József letépte a Példa Párt választási falragaszát Példa településen a Kossuth utca 34. szám előtti, a választási plakátok kiragasztására kihelyezett állványról.”

„A csatolt videofelvétellel alátámasztottan Példa István, a Példa Párt jelöltje 2024. május 9. napján 15 óra 10 perc és 15 óra 15 perc között beszédet tartott a Példa Általános Iskolában.”

„A www.mivarosunk.hu/rongalas/ oldalon elérhető videó szerint ismeretlen személy letépte a Példa Párt választási falragaszát Példa településen a Kossuth utca 34. szám előtti, a választási plakátok kiragasztására kihelyezett állványról.”]

*A jogorvoslati határidő megtartottsága*

[Egyszeri jogsértés (pl. plakát letépése) esetén a jogorvoslati határidő az elkövetéstől számított három nap, míg folyamatosan fennálló tevékenység (pl. interneten folyamatosan elérhető tartalom) esetén a három nap a folyamatos tevékenység abbahagyásától számít.

A jogorvoslati határidőn belül a kifogásnak meg kell érkeznie a választási bizottsághoz, függetlenül attól, hogy a harmadik nap munkanapnak, pihenőnapnak vagy munkaszüneti napnak minősül. A határidő a harmadik napon 16 órakor jár le.]

**VÁLTOZAT #1** egyszeri jogsértés

Figyelemmel arra, hogy a fenti történésre [2024. május 9-én] került sor, a kifogás benyújtására a Ve. 209. § (1) bekezdése szerint nyitva álló, háromnapos határidő megtartottnak tekintendő.

[Ha a jogsértés időpontjára nézve közvetlen bizonyíték nem áll rendelkezésre, akkor ki kell fejteni, hogy mi bizonyítja (pl. nyilatkozat), hogy a jogsértés az adott napon történt.

Például: „A csatolt nyilatkozat tartalmazza, hogy a plakát 2024. május 9-én reggel 8 órakor még fel volt ragasztva, míg ugyanaznap 16 órakor már csak a papírcafatjai voltak megtalálhatóak.”]

**VÁLTOZAT #2** folyamatos jogsértés

Figyelemmel arra, hogy a fenti történés folyamatosan fennálló tevékenységnek minősül, és az a jelen kifogás benyújtásakor még fennáll, a Ve. 209. § (2) bekezdése szerinti jogorvoslati határidőt a kifogástevő megtartotta.

*A tényállás minősítése*

[Itt következik a fenti történés jogszabályi minősítése. Ez legyen tömör és lényegre törő. A minősítésnek mindenképpen tartalmaznia kell tételesen, hogy a tényállás a Ve., vagy más jogszabály melyik rendelkezésének sérelmét valósítja meg a kifogás benyújtója szerint. A jogszabályi rendelkezés megjelölése ugyanakkor önmagában nem elegendő, azt is szükséges megindokolni, hogy miért sértette a megjelölt jogszabályt a kifogás tárgyává tett magatartás. A választási eljárási törvényt az [alábbi linken](https://njt.hu/jogszabaly/2013-36-00-00) találja meg.

Például:

„A Ve. 144. § (3) bekezdés rögzíti a főszabályt, mely szerint *„[p]lakát a kampányidőszakban [...] korlátozás nélkül elhelyezhető.”* Ez a jogszabályi rendelkezés jogosultságot biztosít arra, hogy a Ve.-ben meghatározott keretek között bárki elhelyezzen választási plakátot, amelyet a Ve. 144. § (7) bekezdése szerint csak az távolíthatja el a választást követő harmincadik napig, aki a plakátot elhelyezte vagy akinek érdekében azt elhelyezték. Mivel a kifogás tárgyává tett plakátot a Példa Párt érdekében, jogszerűen helyezték el, annak eltávolítására Példa József nem volt jogosult, ugyanis nem ő helyezte ki a plakátot, valamint nem az ő érdekében helyezték azt el, így az eltávolítással megsértette a Ve. 144. § (3) bekezdését és (7) bekezdését.”

Amennyiben nem tudja megállapítani, hogy a Ve. pontosan mely rendelkezését sértette a kifogásolt magatartás, akkor hivatkozzon a Ve. alapelveire, amelyeket a Ve. 2. § (1) bekezdése sorol fel.

Például:

„A kifogástevő álláspontja szerint a fent leírt magatartás a Ve. 2. § (1) bekezdés e) pontjában foglalt jóhiszemű és rendeltetésszerű joggyakorlás követelményébe ütközött, mivel a jogszerűen elhelyezett választási plakát letépése nem jóhiszemű magatartás, illetve Példa Józsefnek nincs olyan jogosultsága, amelynek rendeltetése plakát letépése lenne.”]

*Jogkövetkezmény*

A kifogástevő minderre figyelemmel azt kéri, hogy a tisztelt Választási Bizottság a Ve. 218. § (2) bekezdés a) pontja szerint a jogsértés tényét állapítsa meg; b) pontja szerint a jogsértőt tiltsa el további jogsértéstől; valamint d) pontja szerint a jogsértés elkövetőjére szabjon ki bírságot.

[A kifogás része, hogy kifejtse, mit szeretne, mi történjen a sikeres kifogás nyomán. A lehetséges jogkövetkezményeket a Ve. 218. § (2) bekezdés tartalmazza, az itt felsoroltak közül egyet is (például: csak a jogsértés megállapítása), de akár többet is kérhet egyszerre, mint ahogy az előbbi példa is mutatja. A felsorolt példák mellett különleges esetekben, például súlyos választásnapi jogsértés esetén kérheti még: „c) pontja szerint a választási eljárást vagy annak a jogorvoslattal érintett részét semmisítse meg és ismételtesse meg”.]

Jelen kifogást a kifogástevő a Ve. 212. § (1) bekezdésének megfelelően elektronikus levélben eljuttatva nyújtja be, csatolva ahhoz a kifogás bizonyítékaként a kifogásban megjelölt [fényképfelvételeket, videófelvételeket, nyilatkozatokat. – stb. Itt szükséges felsorolnia, hogy mikre hivatkozott a tényállás ismertetése során.]

Budapest, 2024. május 10.

Tisztelettel,

[NÉV]